CELEX: 32007D0123
Language: sk
Date: 2007-02-20 00:00:00
Title: 2007/123/ES: Rozhodnutie Komisie z  20. februára 2007 , ktorým sa Taliansku v zmysle smernice Rady 92/119/EHS udeľuje výnimka na prepravu ošípaných určených na zabitie do bitúnku po verejných a súkromných cestách v rámci ochrannej zóny [oznámené pod číslom K(2007) 499]

21.2.2007   
            
            
               SK
            
            
               Úradný vestník Európskej únie
            
            
               L 52/10
            
         
      ROZHODNUTIE KOMISIE
   
   z 20. februára 2007,
   ktorým sa Taliansku v zmysle smernice Rady 92/119/EHS udeľuje výnimka na prepravu ošípaných určených na zabitie do bitúnku po verejných a súkromných cestách v rámci ochrannej zóny
   [oznámené pod číslom K(2007) 499]
   (Iba taliansky text je autentický)
   (2007/123/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 92/119/EHS zo 17. decembra 1992, ktorou sa zavádzajú všeobecné opatrenia Spoločenstva na kontrolu určitých chorôb zvierat a osobitné opatrenia týkajúce sa vezikulárnej choroby ošípaných (1), a najmä na bod 7 bod 2 písm. d) jej prílohy II,
   keďže:
   
               (1)
            
            
               Príslušný orgán v Taliansku zriadil 15. novembra 2006 v súlade s článkom 10 smernice 92/119/EHS ochrannú zónu okolo miesta prepuknutia vezikulárnej choroby ošípaných v obci Romano di Lombardia v provincii Bergamo.
            
         
               (2)
            
            
               Preto sa zakázal presun a preprava ošípaných po verejných a súkromných cestách v rámci tejto ochrannej zóny.
            
         
               (3)
            
            
               Taliansko však predložilo žiadosť o výnimku z tohto zákazu týkajúcu sa prepravy ošípaných, ktoré sú určené na zabitie a nepochádzajú z tejto ochrannej zóny, po verejných a súkromných cestách v rámci uvedenej ochrannej zóny do bitúnku, ktorý sa v nej nachádza.
            
         
               (4)
            
            
               Je vhodné udeliť túto výnimku pod podmienkou, že Taliansko prijme prísne kontrolné a prevenčné opatrenia, ktorými zaručí, že nevznikne riziko rozšírenia tejto choroby.
            
         
               (5)
            
            
               Opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   1.   Taliansko môže povoliť prepravu ošípaných určených na zabitie, ktoré nepochádzajú z uvedenej ochrannej zóny zriadenej 15. novembra 2006 okolo miesta prepuknutia vezikulárnej choroby ošípaných, ktorej výskyt bol zaznamenaný v obci Romano di Lombardia v provincii Bergamo (ďalej len „ošípané“) po verejných a súkromných cestách v rámci tejto ochrannej zóny do bitúnku IMC č. 825 M (ďalej len „bitúnok“) za predpokladu splnenia týchto podmienok:
   
               a)
            
            
               úradný veterinárny lekár na hospodárstve pôvodu musí najneskôr 24 hodín pred uskutočnením prepravy informovať úradného veterinárneho lekára na príslušnom bitúnku;
            
         
               b)
            
            
               ošípané sa na bitúnok musia prepravovať koridorom; podrobnosti o tomto koridore Taliansko vopred ustanoví;
            
         
               c)
            
            
               dopravné prostriedky, v ktorých sa ošípané prepravujú, musia byť zapečatené príslušným úradom pred vstupom alebo pri vstupe do koridoru; pri zapečatení musí príslušný úrad zaznamenať registračné číslo dopravného prostriedku a počet ošípaných, ktoré sa v ňom prepravujú;
            
         
               d)
            
            
               pri príchode na bitúnok príslušný orgán:
               
                           i)
                        
                        
                           skontroluje a odstráni pečať na dopravnom prostriedku;
                        
                     
                           ii)
                        
                        
                           je prítomný pri vykladaní ošípaných;
                        
                     
                           iii)
                        
                        
                           zaznamená registračné číslo dopravného prostriedku a počet ošípaných, ktoré sa v ňom prepravujú.
                        
                     
         2.   Každý dopravný prostriedok, v ktorom sa prepravujú ošípané na bitúnok, sa hneď po vyložení ošípaných vyčistí a vydezinfikuje za prítomnosti úradnej kontroly a podľa pokynov príslušného orgánu.
   Článok 2
   Toto rozhodnutie je určené Talianskej republike.
   
      V Bruseli 20. februára 2007
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 62, 15.3.1993, s. 69. Smernica naposledy zmenená a doplnená smernicou 2006/104/ES (Ú. v. EÚ L 363, 20.12.2006, s. 352).